b'\n_START_ARTICLE_\nSemanttinen verkko\n_START_SECTION_\nSemanttisten verkkojen historiaa\n_START_PARAGRAPH_\nSemanttiset verkot sovellettiin tietokoneille Cambridgen yliopiston kieltentutkimusyksik\xc3\xb6ss\xc3\xa4 (Cambridge Language Research Unit) vuonna 1956. Richard H. Richensin tutkimuksen tarkoituksena oli kokeilla luonnollisten kielten k\xc3\xa4\xc3\xa4nt\xc3\xa4mist\xc3\xa4 semanttisen v\xc3\xa4likielen avulla. 1960-luvun alussa Robert F. Simmons kehitteli semanttisia verkkoja System Development Corporation -yrityksess\xc3\xa4 Kalifornian Santa Monicassa. M. Ross Quillianin vuonna 1966 esitelty ty\xc3\xb6 on ollut merkitt\xc3\xa4v\xc3\xa4 semanttisten verkkojen jatkokehittelyss\xc3\xa4.\n_START_SECTION_\nSemanttinen verkko ja k\xc3\xa4sitekartta\n_START_PARAGRAPH_\nK\xc3\xa4sitekarttoja voidaan pit\xc3\xa4\xc3\xa4 semanttisten verkkojen hyvin vapaamielisen\xc3\xa4 sovelluksena. K\xc3\xa4sitekarttojen avulla ei yleens\xc3\xa4 voida suorittaa muodollista p\xc3\xa4\xc3\xa4ttely\xc3\xa4, mutta ne kuvaavat k\xc3\xa4sitteiden v\xc3\xa4lisi\xc3\xa4 suhteita luovuutta edist\xc3\xa4v\xc3\xa4ll\xc3\xa4 tavalla._NEWLINE_Esimerkiksi tekstin tai esityksen suunnittelu k\xc3\xa4sitekartan avulla antaa mahdollisuuden tuoda siin\xc3\xa4 esiintyvi\xc3\xa4 k\xc3\xa4sitteit\xc3\xa4 ja teemoja esiin siin\xc3\xa4 j\xc3\xa4rjestyksess\xc3\xa4 kuin ne tulevat mieleen. K\xc3\xa4sitteiden v\xc3\xa4listen suhteiden pohtiminen ja ilmaiseminen k\xc3\xa4sitekartassa puolestaan tuo esiin eri mahdollisuuksia kytke\xc3\xa4 k\xc3\xa4sitteet ja esityksen n\xc3\xa4k\xc3\xb6kulmat toisiinsa.\n_START_SECTION_\nSemanttiset verkot ja hyperteksti\n_START_PARAGRAPH_\n1960-luvulta 1980-luvulle kehitettiin ajatuksia semanttisten suhteiden esitt\xc3\xa4misest\xc3\xa4 linkkein\xc3\xa4 osana hypertekstin rakennetta. Linkki\xc3\xa4 edusti semanttisen verkon kaari (edge) ja linkit kytkiv\xc3\xa4t toisiinsa k\xc3\xa4sitteit\xc3\xa4 edustavia solmuja (node, vertex). HTML- ja XML-merkint\xc3\xa4kieliin on pyritty yhdist\xc3\xa4m\xc3\xa4\xc3\xa4n tyypiteltyjen linkkien avulla kuvattuja merkityssuhteita eli luomaan semanttista verkkoa.'